b'\n_START_ARTICLE_\nFran\xc4\x8dek Bohanec\n_START_SECTION_\n\xc5\xbdivljenje\n_START_PARAGRAPH_\nBohanec je obiskoval klasi\xc4\x8dno gimnazijo v Mariboru, kon\xc4\x8dal pa jo je v Ljubljani leta 1943. Diplomiral je leta 1958 na Filozofski fakulteti v Ljubljani iz primerjalne knji\xc5\xbeevnosti. Bil je med uredniki Slovenskega poro\xc4\x8devalca. Samostojno novinarsko kariero je za\xc4\x8del kot odgovorni urednik revije Tovari\xc5\xa1. V letih 1955\xe2\x80\x9359 je organiziral in vodil Pionirsko knji\xc5\xbenico v Ljubljani. Uspelo mu je pridobiti veliko sposobnih strokovnjakov, da je Pionirska knji\xc5\xbenica postala zgledno sredi\xc5\xa1\xc4\x8de za estetsko vzgojo otrok in mladine. Bil je urednik knji\xc5\xbenih zbirk Kondor, Na\xc5\xa1a knjiga, Gub\xc4\x8deva knji\xc5\xbeica, Pri\xc4\x8devanja itd. Svoje poklicno delo je zaklju\xc4\x8dil kot \xc5\xa1olnik. Od leta 1959 je bil direktor Zavoda za prosvetno in pedago\xc5\xa1ko slu\xc5\xbebo Ljubljane. Od leta 1964 do 1978 pa ravnatelj Gimnazije Poljane s \xc5\xa1tirikratnim mandatom.'